MetLife մարզադաշտ

MetLife մարզադաշտ, ներկայումս 2026 թվականի ՖԻՖԱ Աշխարհի առաջնության համար հանդես է գալիս Նյու Յորք Նյու Ջերսի մարզադաշտ անվանմամբ, բազմաֆունկցիոնալ մարզադաշտ ԱՄՆ-ի Նյու Ջերսի նահանգի Իսթ Ռատերֆորդ քաղաքի Մեդոուլենդս մարզական համալիրում, Նյու Յորք քաղաքից 5 մղոն (8 կմ) արևմուտք: Այն բացվել է 2010 թվականին՝ փոխարինելով «Ջայնթս» մարզադաշտին, և ծառայում է որպես տնային մարզադաշտ Ֆուտբոլի ազգային լիգայի (NFL) Նյու Յորք Ջայնթս և Նյու Յորք Ջեթս ակումբների համար: Մոտավորապես 1,6 միլիարդ դոլար արժողությամբ կառուցման պահին մարզադաշտը ԱՄՆ-ում երբևէ կառուցված ամենաթանկ մարզադաշտի տիտղոսն է կրել։ MetLife-ն 2014 թվականին հյուրընկալել է Սուպերբոուլ XLVIII-ը: Այն նաև հանդիսացել է 2025 թվականի ՖԻՖԱ ակումբային աշխարհի առաջնության բազմաթիվ հանդիպումների վայրը, ներառյալ՝ եզրափակիչը, և նախատեսված է հյուրընկալելու 2026 թվականի ՖԻՖԱ Աշխարհի առաջնության մի քանի հանդիպումներ, ներառյալ՝ եզրափակիչ հանդիպումը: Ավելի քան 82,000 նստատեղ տարողությամբ այն Նյու Ջերսիի և Նյու Յորքի մետրոպոլիայի ամենամեծ մարզադաշտն է, ինչպես նաև ամենամեծ տրիբունան NFL-ում: «MetLife» մարզադաշտը NFL-ի այն երկու մարզադաշտերից մեկն է, որը համատեղ օգտագործվում է երկու թիմերի կողմից. մյուսը «SoFi» մարզադաշտն է Կալիֆոռնիայի Ինգլվուդ քաղաքում, որտեղ հանդես են գալիս Լոս Անջելես Ռեմս և Լոս Անջելես Չարջերս ակումբները: Բացի այդ, «MetLife-ը» հինգերորդ կառույցն է Նյու Յորքի մետրոպոլիայի տարածքում, որը միաժամանակ տնային մարզադաշտ է ծառայում նույն սպորտային լիգայի երկու թիմերի համար. առաջինը եղել է «Պոլո Գրաունդս» մարզադաշտը, որտեղ 1913-1922 թվականներին հանդես են եկել բեյսբոլի «Ջայնթս» և «Յանկիս» թիմերը, երկրորդը՝ երրորդ Մեդիսոն Սքվեր Գարդենը, որը 1926-1942 թվականներին հյուրընկալել է Հոկեյի ազգային լիգայի «Ռեյնջերս» և «Ամերիկանս» թիմերին, երրորդը՝ «Շեյ» մարզադաշտը, որտեղ 1974 և 1975 թվականների մրցաշրջաններում տեղավորվել էին և՛ «Մետսը», և՛ «Յանկիսը», իսկ 1975 թվականին՝ և՛ «Ջեթսը», և՛ «Ջայնթսը», և չորրորդը՝ «Ջայնթս» մարզադաշտը, որը 1984-2009 թվականներին հյուրընկալել է ինչպես «Ջայնթսին», այնպես էլ «Ջեթսին»: Պատմություն Քանի որ «Ջայնթս» մարզադաշտի տարիքը մոտենում էր 30-ին, այն դառնում էր NFL-ի հնագույն խաղադաշտերից մեկը: «Ջեթսը», որը հանդիսացել է «Ջայնթսի» վարձակալը, ցանկացել է Մանհեթենում կառուցել սեփական «Ուեսթ Սայդ» մարզադաշտը: Ի սկզբանե նախատեսված լինելով որպես 85,000 նստատեղով գլխավոր մարզադաշտ 2012 թվականի Ամառային օլիմպիական խաղերի Նյու Յորքի հայտի համար, այն հետագայում պետք է կրճատվեր մինչև 75,000 նստատեղ «Ջեթսի» համար: Սակայն նախագիծը պահանջում էր զգալի պետական ֆինանսավորում, և 2005 թվականին դրա առաջխաղացումը կասեցվել է մի շարք աղբյուրների դիմադրության պատճառով, ներառյալ՝ «Cablevision» ընկերության, որն այդ ժամանակ տնօրինում էր հարևան Մեդիսոն Սքուեր Գարդենը։ Դրանից հետո «Ջայնթսը» համատեղ ձեռնարկություն է սկսել «Ջեթսի» հետ՝ կառուցելու նոր մարզադաշտ, որտեղ նյույորքյան երկու թիմերը պետք է լինեն հավասարազոր գործընկերներ: Դիզայն և պլանավորում Ճարտարապետների առջև խնդիր է դրված եղել նախագծել չեզոք մարզադաշտ, որը միաժամանակ կարող էր համատեղել երկու ակումբների տարբերվող անհատականությունները: «Ջայնթսը» նախապատվությունը տվել է բաց պողպատե հիմնակմախքով և կոպտատաշ քարով ավանդական տեսքին, մինչդեռ «Ջեթսը» ցանկացել է մետաղով ու ապակիով ընդգծված ժամանակակից և նրբագեղ տեսք: Այս առանձնահատկությունները հաշվի առնելով՝ դիզայներները որպես ներշնչանք օգտագործել են Մանհեթենի բազմաթիվ երկնաքերերին բնորոշ սյուների և աշտարակների դինամիկան։ Մարզադաշտի ճակատային մասի հիմքը պատված է կրաքարանման քարե շարվածքով, իսկ մնացած մասն առանձնանում է ալյումինե շերտավարագույրների (լուվրների) ու ապակու արտաքին թաղանթով, ինչպես նաև ներքին լուսավորությամբ, որն ընդունակ է փոխել գույները՝ կախված նրանից, թե որ թիմն է այդ պահին խաղում՝ կապույտ «Ջայնթսի» և կանաչ «Ջեթսի» համար։ Այս գաղափարը վերցվել է Գերմանիայի Մյունխեն քաղաքի «Ալյանց Արենայից», որը նախկինում համատեղ օգտագործել են քաղաքի երկու խոշոր ֆուտբոլային ակումբները՝ «Բավարիան» և «Մյունխեն 1860-ը»: Ի տարբերություն «Ջայնթս» մարզադաշտի, «MetLife-ը» կարող է հեշտությամբ վերաձևափոխվել «Ջայնթսի» կամ «Ջեթսի» համար ընդամենը մի քանի ժամվա ընթացքում։ Շերտավարագույրների ընդհանուր գծային երկարությունը կազմում է ուղիղ 50,000 մետր (50 կիլոմետր)։ Առաջին շարքի կենտրոնական նստատեղերը եզրային գծից հեռու են ընդամենը 46 ֆուտ (14 մետր), ինչը NFL-ի բոլոր մարզադաշտերի համեմատ ամենակարճ հեռավորությունն է։ Դաշտի ձևավորումը փոխելու համար 4 հոգուց բաղկացած երկու բրիգադներից պահանջվում է մոտ 18 ժամ՝ բեռնիչների և այլ տեխնիկայի օգնությամբ հեռացնելու «Act Global UBU Speed Series» ծածկույթի 40 սեկցիաները, որոնք կազմում են թիմերի համապատասխան էնդ-զոնաները (եզրային գոտիները)։ Դաշտի կենտրոնում գտնվող թիմերի փոխարինելի լոգոները հեռացվել են 2010 թվականի օգոստոսին, այն բանից հետո, երբ Դոմենիկ Հիքսոնը մարզումների ժամանակ պատռել է ծնկի առաջային խաչաձև կապանը: Հաջորդ տասնամյակի ընթացքում դաշտի կենտրոնում թիմային լոգոների փոխարեն նկարվել է NFL-ի պաշտոնական լոգոն, ինչը նաև կրճատել է խաղադաշտի վերաձևավորման ժամանակը։ Սակայն, 2023 թվականին «Ջայնթսը» հայտարարել է, որ իրենց տնային խաղերի ժամանակ դաշտի կենտրոնում կրկին կպատկերվի սեփական ակումբի լոգոն, և նույն մոտեցումը կիրառել է նաև «Ջեթսը»։ Ներկն այնպիսի բաղադրություն ունի, որ հեշտությամբ լուծվում է ջրով՝ արագ հեռացումն ապահովելու համար: Երբ երկու թիմերը խաղում են միմյանց դեմ, օգտագործվում է տվյալ խաղում տնային թիմ համարվող կողմի ձևավորումը: Բացի այդ, 2023 թվականին մարզադաշտում տեղադրվել է նոր արհեստական ծածկույթ՝ «FieldTurf Core System»-ը, որն ավելի դիմացկուն է և նվազեցնում է խաղացողների վնասվածքների հավանականությունը։ Ի տարբերություն NFL-ի շատ այլ նոր մարզադաշտերի, «MetLife-ը» չունի տանիք, քանի որ տանիք ներառելու առաջարկները ձախողվել են ֆինանսավորման շուրջ ծագած վեճի պատճառով։ Այդ պատճառով փակ տարածք պահանջող այնպիսի միջոցառումներ, ինչպիսին է Բասկետբոլի ուսանողական լիգայի «Չորսի եզրափակիչը» (Final Four), չեն կարող անցկացվել այս համալիրում: Հյուսիսային, հարավային, արևելյան և արևմտյան մուտքերի մոտ տեղադրված են տասը հսկայական HD լուսադիոդային (LED) սյուներ, որոնք ցուցադրում են տվյալ պահին տնային հանդիպում անցկացնող թիմի տեսահոլովակները: Սյուների բարձրությունը մոտ 54 ֆուտ է (16 մետր), իսկ լայնությունը՝ 20 ֆուտ (6 մ): Մարզադաշտի ներսում՝ վերին տրիբունայի ամեն անկյունից կախված են չորս HD տեսաէկրաններ՝ 30-ը 116 ֆուտի վրա (9 x 35 մ)։ 2025 թվականին անկյունային չորս էկրաններն արդիականացվել են բարձր թույլատրության նոր LED վահանակներով, ինչպես նաև տեղադրվել է նոր ձայնային համակարգ՝ ավելի քան 1000 բարձրախոսներով։ Մարզադաշտի նստատեղերի դասավորությունը նման է նախկին «Ջայնթս» մարզադաշտին և ունի 82,500 նստատեղ, ներառյալ՝ 10,005 քլաբ-նստատեղ և մոտ 218 լյուքս օթյակներ, ինչը նրան դարձնում է NFL-ի ամենամեծ մարզադաշտը մշտական նստատեղերի քանակով: «MetLife» մարզադաշտը ներառում է ընդհանուր առմամբ չորս հանդերձարան՝ մեկական «Ջայնթսի» և «Ջեթսի» համար, ինչպես նաև երկուսը հյուրընկալվող թիմերի համար: Տնային թիմերի հանդերձարանները գտնվում են մարզադաշտի հակառակ ծայրերում: 2012 թվականին «DLR Group»-ը համագործակցել է «NRG Energy»-ի հետ՝ մարզադաշտի վերին եզրագծին «Արևային օղակ» (Solar Ring) նախագծելու և տեղադրելու համար: Այն բաղկացած է 1,350 կառուցվածքային արևային վահանակներից (BIPV), որոնք հավաքված են 47 առանձին շրջանակների մեջ: Վահանակներն արտադրում են մոտ 350 կՎտ էներգիա, ինչը գրեթե 25 անգամ գերազանցում է LED լուսավորության համակարգի համար անհրաժեշտ էլեկտրաէներգիայի քանակը: Ավելցուկային էներգիան ուղղվում է մարզադաշտի ընդհանուր կարիքներին կամ վերադարձվում է էլեկտրական ցանց: 2024 թվականի հունվարին մեկնարկել են մարզադաշտի ստորին հարկի վերակառուցման աշխատանքները՝ խաղադաշտն ընդարձակելու և ՖԻՖԱ պահանջներին համապատասխանեցնելու համար, որպեսզի այն կարողանա ընդունել 2026 թվականի Աշխարհի առաջնության ութ հանդիպումները, ներառյալ՝ եզրափակիչը: Որպեսզի չխաթարվի մարզադաշտի բնականոն գործունեությունը, նախագիծն իրականացվել է երկու փուլով. I փուլն ավարտվել է 2024 թվականի մայիսին, իսկ II փուլը՝ 2025 թվականի մայիսին։ Տեխնիկական պայմանավորվածություններ Վարձակալության պայմաններ Երկու թիմերը մարզադաշտը կառուցելու և տնօրինելու նպատակով հիմնադրել են «New Meadowlands Stadium Company, LLC» համատեղ ձեռնարկությունը (50/50 հարաբերակցությամբ): Թիմերը Նյու Ջերսիի մարզական և ցուցահանդեսային համալիրների կառավարման մարմնից (NJSEA) պայմանագիրը երկարաձգելու հնարավորությամբ 25 տարի ժամկետով վարձակալել են այն հողատարածքը, որի վրա գտնվում է մարզադաշտը, որը վերջնական արդյունքում կարող է հասնել մինչև 97 տարվա: Վարձակալության 15-րդ տարվանից հետո, և այնուհետև յուրաքանչյուր հինգ տարին մեկ, թիմերից մեկը կարող է հրաժարվել վարձակալությունից՝ այդ մասին նահանգի իշխանություններին 12 ամիս առաջ տեղեկացնելով: Պայմանագրից դուրս գալու առաջին նման հնարավորությունը ստեղծվել է 2025 թվականին (2024 թվականին համապատասխան ծանուցում ներկայացնելու պայմանով): Հաջորդ հնարավորությունները կլինեն 2030, 2035, 2040 թվականներին և այդպես շարունակ: Այնուամենայնիվ, եթե թիմերից մեկը լքի մարզադաշտը նորի համար, մյուս թիմը պարտավոր է մնալ այնտեղ մինչև վարձակալության ժամկետի ավարտը: Չնայած սրան, նոր մարզադաշտ կառուցելու և տեղափոխվելու բարձր արժեքը նման սցենարը խիստ անհավանական է դարձնում: Թիմերը նաև ամբողջ տարվա ընթացքում ստանում են Մեդոուլենդսի արևմտյան ավտոկայանատեղիների հասույթը, նույնիսկ այն օրերին, երբ մարզադաշտում միջոցառումներ չկան (սա տեղի է ունենում այն ժամանակ, երբ միջոցառումներն անցկացվում են Մեդոուլենդսի այլ հատվածներում)։ Անվանման իրավունքներ Գերմանիայի Մյունխեն քաղաքում տեղակայված Allianz ֆինանսական ծառայությունների և ապահովագրական ընկերությունը հետաքրքրություն է հայտնել մարզադաշտի անվանման իրավունքները գնելու հարցում: Առաջարկը նախատեսված է եղել մինչև 30 տարի ժամկետով և գնահատվել է 20-ից 30 միլիոն ԱՄՆ դոլար: «Allianz»-ը հովանավորում է այն մարզադաշտը, որից վերցվել է «MetLife-ի» գույնը փոխելու տեխնոլոգիայի գաղափարը՝ Մյունխենի «Ալյանց Արենան»: «Allianz»-ի առաջարկը բողոքի մեծ ալիք է բարձրացրել Նյու Յորքի հրեական համայնքի և Հակազրպարտչական լիգայի կողմից, քանի որ Երկրորդ համաշխարհային պատերազմի ժամանակ ընկերությունը սերտ կապեր է ունեցել Նացիստական Գերմանիայի կառավարության հետ: Որևէ համաձայնություն այդպես էլ ձեռք չի բերվել, և «Allianz»-ի ու թիմերի միջև բանակցություններն ավարտվել են 2008 թվականի սեպտեմբերի 12-ին։ 2011 թվականի հունիսի 27-ին հաղորդվել է, որ Նյու Յորքում տեղակայված MetLife ապահովագրական ընկերությունը բանակցություններ է սկսել մարզադաշտի անվանման իրավունքները ձեռք բերելու համար։ Նոր անվանումը՝ «MetLife մարզադաշտ», պաշտոնական է դարձել օգոստոսի 23-ին, երբ կողմերը ստորագրել են 25 տարվա պայմանագիր։ EPA համաձայնագիր 2009 թվականի հունիսին «New Meadowlands Stadium Corporation»-ը և ԱՄՆ շրջակա միջավայրի պահպանության գործակալությունը (EPA) ստորագրել են փոխըմբռնման հուշագիր, որը նախատեսել է մարզադաշտի կառուցման և շահագործման ընթացքում էկոլոգիապես մաքուր նյութերի ու փորձի կիրառում: Համաձայնագրի նպատակը եղել է մարզադաշտի շինարարության և շահագործման առաջին տարվա ընթացքում խնայել մոտ 1,68 միլիոն տոննա ածխաթթու գազի արտանետումը: Ըստ այս պայմանավորվածության՝ շինարարության մեջ օգտագործվել է շուրջ 40,000 տոննա վերամշակված պողպատ, վերամշակվել է «Ջայնթս» մարզադաշտից մնացած 20,000 տոննա պողպատը, տեղադրվել են վերամշակված պլաստիկից և մետաղի ջարդոնից պատրաստված նստատեղեր, իսկ շինարարական մեքենաների արտանետումները նվազեցվել են մաքուր դիզելային վառելիքի և հատուկ ֆիլտրերի կիրառման շնորհիվ։ Հասանելիություն և տրանսպորտ Մարզադաշտ կարելի է հասնել մեքենայով՝ Նյու Ջերսիի մայրուղու (Turnpike, I-95) 16W և 19W ելքերով, ինչպես նաև այն գտնվում է Նյու Ջերսիի թիվ 3 և թիվ 120 պետական ավտոճանապարհների հարևանությամբ։ «Coach USA» ընկերությունն ապահովում է «351 Meadowlands Express» էքսպրես ավտոբուսային կապը մարզադաշտի և Պորտ Աթորիթի ավտոկայանի միջև։ «New Jersey Transit»-ը որոշակի միջոցառումների ժամանակ տրամադրում է թիվ 353 ավտոբուսային երթուղին մարզադաշտի և Սեկոկուս Հանգույցի (Secaucus Junction) միջև: 2026 թվականին «NJ Transit»-ը բացել է «Transitway» հատուկ արագընթաց ավտոբուսային գիծը (BRT)՝ Սեկոկուսից դեպի «MetLife-» մարզադաշտ հոդակապավոր ավտոբուսների անխափան շարժն ապահովելու համար։ Մեդոուլենդսի երկաթուղային գիծը գործում է միայն միջոցառումների օրերին՝ կապելով «Մեդոուլենդս» կայարանը «Հոբոկեն» կայարանի հետ Սեկոկուս Հանգույցի միջոցով, որտեղից կան անցումներ դեպի Նյու Յորքի Փենսիլվանիա կայարան, Նյուարկի Փենսիլվանիա կայարան և Նյու Ջերսիի այլ երկաթուղային ուղղություններ: Գիծը պաշտոնապես բացվել է 2009 թվականի հուլիսի 26-ին։ Մարզադաշտում գործում է թափանցիկ պայուսակների խիստ քաղաքականություն. թույլատրվում են միայն մինչև 12”x6”x12” չափսի լիովին թափանցիկ պայուսակներ և փոքր կլատչեր, բացառությամբ բժշկական տեսանկյունից անհրաժեշտ իրերի, որոնք հատուկ ստուգում են անցնում։ Մրցանակներ և ճանաչում 2009 թվականին «MetLife» մարզադաշտը Շրջակա միջավայրի պահպանության գործակալության (EPA) կողմից ճանաչվել է որպես NFL-ի «Ամենականաչ մարզադաշտ»։ 2017 թվականի հուլիսին «MetLife-ը» «Stadium Business Summit»-ի կողմից արժանացել է «Տարվա լավագույն մարզադաշտ» մրցանակին: Այս մրցանակը շնորհվում է աշխարհի լավագույն մարզադաշտին, արենային կամ մարզական համալիրին, որը վերջին 12 ամիսների ընթացքում ցուցաբերած բացառիկ արդյունքների համար արժանի է ճանաչման։ Նշանավոր իրադարձություններ Առաջիններ և հիշարժան պահեր Մարզադաշտում անդրանիկ միջոցառումը եղել է «Big City Classic» լաքրոսի առաջնությունը, որն անցկացվել է 2010 թվականի ապրիլի 10-ին։ 2010 թվականի սեպտեմբերի 12-ին «Ջայնթսը» մարզադաշտի պատմության մեջ ընդունել է NFL-ի կանոնավոր առաջնության առաջին հանդիպումը՝ խաղալով «Կարոլինա Փանթերսի» դեմ (այն նույն թիմի, որին հանդիպել էր «Ջայնթս» հին մարզադաշտի փակման խաղում): «Ջայնթսը» հաղթել է 31–18 հաշվով։ 2010 թվականի սեպտեմբերի 13-ին «Ջեթսն» անցկացրել է իր առաջին հանդիպումը նոր խաղադաշտում՝ «Monday Night Football»-ի շրջանակներում 10–9 հաշվով զիջելով «Բալթիմոր Ռեյվենսին»։ 2010 թվականի նոյեմբերի 14-ին «Ջայնթսի» և «Դալաս Քոուբոյսի» միջև խաղի ժամանակ մարզադաշտում երկու անգամ հոսանքազրկում է տեղի ունեցել, ինչի պատճառով հանդիպումը հետաձգվել է մոտ 25 րոպեով։ 2010 թվականի դեկտեմբերի 19-ին «Ֆիլադելֆիա Իգլսը» «Ջայնթսի» դեմ խաղում կատարել է NFL-ի պատմության ամենատպավորիչ քամբեքներից մեկը, որը հայտնի է դարձել «Հրաշք Նոր Մեդոուլենդսում» անունով. չորրորդ քառորդի ավարտից 8 րոպե առաջ պարտվելով 31–10 հաշվով՝ թիմը հաղթանակ է կորզել 38–31 հաշվով: 2011 թվականի սեպտեմբերի 11-ին՝ սեպտեմբերի 11-ի ահաբեկչության 10-րդ տարելիցի օրը, «Ջեթս» - «Դալաս Քոուբոյս» հանդիպումից առաջ տեղի է ունեցել զոհերի հիշատակին նվիրված հատուկ արարողություն։ «Ջեթսը» հաղթել է 27–24 հաշվով։ 2011 թվականի դեկտեմբերի 24-ին հյուրընկալվող «Ջայնթսը» վերջին տարիների ամենակարևոր դերբիում 29–14 հաշվով հաղթել է «Ջեթսին», որն էական ազդեցություն է ունեցել երկու թիմերի փլեյ-օֆֆ անցնելու հնարավորությունների վրա։ Վիկտոր Կրուսը 99 յարդանոց թաչդաունով բեկել է խաղի ընթացքը։ Այս հաղթանակն օգնել է «Ջայնթսին» դուրս գալ փլեյ-օֆֆ, մինչդեռ «Ջեթսը» զրկվել է հետագա պայքարից։ 2012 թվականի հունվարի 8-ին «MetLife» մարզադաշտն ընդունել 1 իր պատմության մեջ NFL-ի փլեյ-օֆֆի առաջին հանդիպումը, որտեղ «Ջայնթսը» 24–2 հաշվով պարտության է մատնել «Ատլանտա Ֆալկոնսին»՝ շարժվելով դեպի Սուպերբոուլ XLVI-ի չեմպիոնություն: 2014 թվականի նոյեմբերի 23-ին «Դալաս Քոուբոյսի» դեմ խաղում «Ջայնթսի» ընդունող Օդել Բեքհեմ կրտսերը Էլի Մանինգի փոխանցումից հետո երկրորդ քառորդի սկզբում կատարել է 43 յարդանոց տպավորիչ թաչդաուն՝ գնդակը որսալով ընդամենը մեկ ձեռքով (երեք մատով): Այս դրվագը բազմաթիվ փորձագետների և մարզիկների (այդ թվում՝ Լեբրոն Ջեյմսի) կողմից անվանվել է բոլոր ժամանակների լավագույն որսումը ամերիկյան ֆուտբոլի պատմության մեջ։ 2020 թվականի փետրվարի 9-ին XFL լիգայի «Նյու Յորք Գարդիանս» թիմն անցկացրել է իր առաջին հանդիպումը «MetLife-ում»՝ 17,634 երկրպագուների ներկայությամբ 23–3 հաշվով հաղթելով «Տամպա Բեյ Վայփերսին»։ Սուպերբոուլ XLVIII 2010 թվականի մայիսի 25-ին հայտարարվել է, որ Սուպերբոուլ XLVIII-ի անցկացման իրավունքը շնորհվել է «MetLife» մարզադաշտին: Սա եղել է առաջին դեպքը, երբ Սուպերբոուլն անցկացվել է Նյու Յորքի մետրոպոլիայի տարածքում, և առաջին անգամ, երբ այն հյուրընկալել է ցուրտ կլիմայով քաղաքի բաց (առանց տանիքի) մարզադաշտը։ Սովորաբար, Սուպերբոուլը պետք է անցկացվի փակ, կլիմայական վերահսկողություն ունեցող մարզադաշտերում, եթե այն հյուրընկալող քաղաքում օդի միջին ջերմաստիճանը 50 °F (10 °C)-ից ցածր է: Այնուամենայնիվ, NFL-ի կոմիսար Ռոջեր Գուդելը չեղարկել է այս պահանջը և թույլ է տվել «MetLife» մարզադաշտին մասնակցել քվեարկությանը՝ հաշվի առնելով «բացառիկ, միանգամյա հնարավորությունը՝ տոնելու նոր մարզադաշտի բացումը և NFL-ի մեծ ժառանգությունն ու պատմությունը Նյու Յորքի տարածաշրջանում»։ Խաղը կայացել է 2014 թվականի փետրվարի 2-ին. մեկնարկի պահին օդի ջերմաստիճանը 49 °F (9 °C) է եղել՝ դառնալով պատմության մեջ երրորդ ամենացուրտ Սուպերբոուլը։ «Սիեթլ Սիհոքսը» 43–8 հաշվով ջախջախել է «Դենվեր Բրոնկոսին»՝ նվաճելով իր պատմության առաջին Սուպերբոուլի տիտղոսը։ Պրոֆեսիոնալ ըմբշամարտ «MetLife» մարզադաշտը երկու անգամ հյուրընկալել է Ռեսլմանիան (WrestleMania)՝ WWE ռեսլինգ-պրոմոուշենի գլխավոր ամենամյա փեյ-փեր-վյու (PPV) միջոցառումը: Ռեսլմանիա 29-ն անցկացվել է «MetLifeում» 2013 թվականի ապրիլի 7-ին. 80,676 հանդիսատեսով այն դարձել է WWE-ի պատմության մեջ երրորդ ամենաշատ հաճախելիություն ունեցող միջոցառումը և պատմության ամենաեկամտաբեր շոուն՝ հավաքելով 12,3 միլիոն դոլար: Վեց տարի անց՝ 2019 թվականի ապրիլի 7-ին, մարզադաշտը հյուրընկալել է Ռեսլմանիա 35-ը, որը գերազանցել է նախորդ ռեկորդը՝ հավաքելով 82,265 հանդիսատես և 16,9 միլիոն դոլար եկամուտ: «Ռեսլմանիա 35»-ից վեց տարի անց՝ 2025 թվականի օգոստոսի 2-ից 3-ը, «MetLife» մարզադաշտում անցկացվել է նաև պատմության մեջ առաջին երկօրյա SummerSlam շոուն։ Ֆուտբոլ «MetLife» մարզադաշտը նախագծված է նաև ֆուտբոլի համար։ Խաղերին պատրաստվելու և ՖԻՖԱ-ի կողմից հաստատված ֆուտբոլային դաշտի նորմաներին համապատասխանելու համար մարզադաշտը դաշտի անկյուններում օգտագործում է շարժական նստատեղեր: Բացի տեսանելիության բարձր մակարդակ ապահովելուց, այս հնարավորությունը մարզադաշտին թույլ է տվել հյուրընկալել մի քանի խոշոր միջազգային հանդիպումներ։ Առաջին միջազգային ցուցադրական հանդիպումը կայացել է Մեքսիկայի և Էկվադորի միջև 2010 թվականի մայիսի 7-ին՝ 77,507 երկրպագուների ներկայությամբ։ Մարզադաշտը հյուրընկալել է ևս մեկ միջազգային ցուցադրական ֆուտբոլային հանդիպում Ամերիկայի Միացյալ Նահանգների և Բրազիլիայի միջև 2010 թվականի օգոստոսի 10-ին։ Բրազիլիան գրեթե ամբողջությամբ վաճառված տրիբունաների (77,223 հանդիսական) առջև հաղթել է 2:0 հաշվով․ խաղն անցկացվել է ժամանակավոր բնական խոտածածկի վրա։ 2011 թվականի մարտի 26-ին մարզադաշտը հյուրընկալել է միջազգային ընկերական հանդիպում ԱՄՆ-ի և Արգենտինայի միջև, որն ավարտվել է 1:1 հաշվով և անցկացվել է լիովին վաճառված տրիբունաների (78,926 հանդիսական) առջև: 2011 թվականի հունիսի 18-ին մարզադաշտը հյուրընկալել է ԿՈՆԿԱԿԱՖ-ի ոսկե գավաթ 2011-ի քառորդ եզրափակչի երկու հանդիպում։ Կոստա Ռիկան խաղացել է Հոնդուրասի դեմ և գրանցվել է 1:1 հաշվով ոչ-ոքի, որից հետո տասնմեկմետրանոցներում 4:2 հաշվով հաղթել է Հոնդուրասը։ Երկրորդ խաղում Մեքսիկան 2:1 հաշվով հաղթել է Գվատեմալային։ 2012 թվականի հունիսի 9-ին Արգենտինան և Բրազիլիան անցկացրել են ընկերական հանդիպում, որտեղ Արգենտինան հաղթել է դրամատիկ 4:3 հաշվով․ խաղում Լիոնել Մեսսին դարձել է հեթ-տրիկ-ի հեղինակ: Մեկ այլ ցուցադրական հանդիպում՝ ի նախապատրաստություն 2014 թվականի ՖԻՖԱ Աշխարհի առաջնության, տեղի է ունեցել 2012 թվականի նոյեմբերի 14-ին Կոլումբիայի և Բրազիլիայի միջև, որտեղ Բրազիլիան հանդես է եկել որպես տան տեր, չնայած կոլումբիացի երկրպագուների ավելի մեծ ներկայությանը։ 2013 թվականի օգոստոսի 4-ին մարզադաշտը հյուրընկալել է Չեմպիոնների միջազգային գավաթի (International Champions Cup) երկրորդ տուրի երկու հանդիպում։ Առաջին խաղում Վալենսիան 4:0 հաշվով հաղթել է Ինտերին, իսկ երկրորդում Չելսին 2:0 հաշվով առավելության հասավ Միլանի նկատմամբ։ 2013 թվականի նոյեմբերի 15-ին Արգենտինան և Էկվադորը միջազգային ընկերական խաղն ավարտել են 0:0 հաշվով: 2014 թվականի հունիսի 10-ին մարզադաշտում կայացել է միջազգային ընկերական հանդիպում 2014 թվականի ՖԻՖԱ Աշխարհի առաջնությունից առաջ Իռլանդիայի հանրապետության և Պորտուգալիայի միջև, որտեղ Պորտուգալիան հաղթել է Իռլանդիային 5:1 հաշվով: 2014 թվականի սեպտեմբերի 9-ին մարզադաշտը հյուրընկալեց միջազգային ընկերական հանդիպում Բրազիլիայի և Էկվադորի միջև, որտեղ Բրազիլիան հաղթեց 1:0 հաշվով: 2015 թվականի մարտի 31-ին մարզադաշտը հյուրընկալել է Արգենտինայի և Էկվադորի պատասխան միջազգային ընկերական հանդիպումը, որտեղ Արգենտինան 48,000 երկրպագուների ներկայությամբ հաղթել է 2:1 հաշվով: 2015 թվականի հուլիսի 19-ին մարզադաշտը հյուրընկալել է ԿՈՆԿԱԿԱՖ-ի ոսկե գավաթ 2015-ի քառորդ եզրափակչի երկու հանդիպում։ Տրինիդադ և Տոբագոն խաղացել է Պանամայի դեմ և գրանցվել է 1:1 հաշվով ոչ-ոքի, որից հետո տասնմեկմետրանոցներում 6:5 հաշվով հաղթել է Պանաման։ Երկրորդ խաղում Մեքսիկան 1:0 հաշվով հաղթել է Կոստա Ռիկային։ 2016 թվականի օգոստոսի 3-ին «MetLife» մարզադաշտում կայացել է Չեմպիոնների միջազգային գավաթի 2016 թվականի հանդիպում Ռեալ Մադրիդի և Բավարիայի միջև. Ռեալ Մադրիդը հաղթել է խաղը 1:0 հաշվով: 2017 թվականի հուլիսի 22-ին Չեմպիոնների միջազգային գավաթի 2017 թվականի շրջանակում կայացել է հանդիպում Բարսելոնայի և Յուվենտուսի միջև։ Բարսելոնան 82,104 երկրպագուների ներկայությամբ հաղթել է խաղը 2:1 հաշվով: «MetLife» մարզադաշտը հյուրընկալել է երկու հանդիպում Չեմպիոնների միջազգային գավաթի 2018 թվականի շրջանակում։ Առաջին խաղը կայացել է 2018 թվականի հուլիսի 25-ին Մանչեսթեր Սիթիի և Լիվերպուլի միջև, որն ավարտվել է 2:1՝ հօգուտ Լիվերպուլի, իսկ երկրորդ խաղը՝ օգոստոսի 7-ին, Ռեալ Մադրիդի և Ռոմայի միջև, որը 2:1 հաշվով նույնպես ավարտվել է Ռեալ Մադրիդի հաղթանակով: 2018 թվականի սեպտեմբերի 7-ին մարզադաշտում կայացել է ԱՄՆ-ի և Բրազիլիայի միջև միջազգային ընկերական հանդիպում՝ որպես ԱՄՆ ֆուտբոլի ֆեդերացիայի «Kickoff Series»-ի մաս, որտեղ Բրազիլիան Ռոբերտո Ֆիրմինոյի և Նեյմարի գոլերի շնորհիվ հաղթել է 2:0 հաշվով։ Սեպտեմբերի 11-ին մարզադաշտը հյուրընկալել է միջազգային ընկերական հանդիպում Կոլումբիայի և Արգենտինայի միջև: 2019 թվականի հուլիսի 29-ին Չեմպիոնների միջազգային գավաթի 2019 թվականի շրջանակում մարզադաշտը հյուրընկալել է Եվրոպայից դուրս կայացած առաջին Մադրիդյան դերբին Ռեալ Մադրիդի և Ատլետիկո Մադրիդի միջև, որն Ատլետիկոն հաղթել է 7:3 հաշվով: Սեպտեմբերի 6-ին «MetLife» մարզադաշտը հյուրընկալել է ԱՄՆ-ի և Մեքսիկայի պատմության մեջ 70-րդ հանդիպումը, որտեղ Մեքսիկան 47,960 հանդիսականի ներկայությամբ հաղթել է 3:0 հաշվով: 2023 թվականի հուլիսի 23-ին մարզադաշտում կայացել է միջազգային ընկերական հանդիպում Պրեմիեր լիգայի ակումբներ Մանչեսթեր Յունայթեդի և Արսենալի միջև՝ մարզադաշտի ֆուտբոլային հանդիպումների հաճախելիության ռեկորդային՝ 82,262 հանդիսականի ներկայությամբ, որտեղ Յունայթեդը հաղթել է 2:0 հաշվով: 2024 թվականի օգոստոսի 3-ին «MetLife» մարզադաշտը հյուրընկալել է նախամրցաշրջանային Էլ Կլասիկո հանդիպումը Բարսելոնայի և Ռեալ Մադրիդի միջև, որը 82,154 երկրպագուների ներկայությամբ ավարտվել է Բարսելոնայի հաղթանակով՝ 2:1 հաշվով: «MetLife» մարզադաշտը հանդիսացել է այն 12 մարզադաշտերից մեկը, որոնք հյուրընկալել են ՖԻՖԱ Աշխարհի ակումբային առաջնություն 2025-ի խաղերը, ներառյալ եզրափակիչը, որտեղ հաղթել է «Չելսին»։ ԿՈՆԿԱԿԱՖ-ի ոսկե գավաթ 2011 ԿՈՆԿԱԿԱՖ-ի ոսկե գավաթ 2015 Կոպա Ամերիկա Սենտենարիո Մարզադաշտը հյուրընկալել է Կոպա Ամերիկա Սենտենարիո մրցաշարի եզրափակիչը, որը հանդիսացել է ԱՄՆ-ում հյուրընկալված և ԿՈՆԿԱԿԱՖ-ի կողմից համատեղ կազմակերպված Կոպա Ամերիկա-ի հատուկ խաղարկություն՝ նշելու Հարավային Ամերիկայի ֆուտբոլի ֆեդերացիա ԿՈՆՄԵԲՈԼ-ի հարյուրամյակը: Լրացուցիչ ժամանակից հետո գրանցված 0-0 հաշվից հետո Չիլին հետխաղյա 11-մետրանոցներում 4-2 հաշվով հաղթել է Արգենտինային և նվաճել է գավաթը: Կոպա Ամերիկա 2024 Մարզադաշտը Կոպա Ամերիկա 2024-ի շրջանակներում հյուրընկալել է երեք հանդիպում․ երկուսը խմբային փուլում և մեկ կիսաեզրափակիչ հանդիպում։ ՖԻՖԱ-ի աշխարհի ակումբային առաջնություն 2025 Մարզադաշտը 2025 թվականի ՖԻՖԱ աշխարհի ակումբային առաջնության շրջանակներում հյուրընկալել է ինը հանդիպում, ներառյալ եզրափակիչը։ ՖԻՖԱ-ի աշխարհի առաջնություն 2026 «MetLife» մարզադաշտն այն 16 մարզադաշտերից մեկն է, ինչպես նաև ամերիկյան տասնմեկ մարզադաշտերից մեկը, որոնք հյուրընկալելու են հանդիպումներ 2026 թվականի ՖԻՖԱ աշխարհի առաջնության ընթացքում։ Համաձայն ՖԻՖԱ-ի պահանջների՝ Աշխարհի առաջնության խաղերի համար մարզադաշտում տեղադրվելու է բնական խոտածածկ։ Մրցաշարի ընթացքում մարզադաշտը ժամանակավորապես կոչվելու է «Նյու Յորք/Նյու Ջերսի Մարզադաշտ»՝ համաձայն կորպորատիվ հովանավորչական անունների վերաբերյալ ՖԻՖԱ-ի քաղաքականության։ 2024 թվականի փետրվարին հայտարարվել է, որ մարզադաշտը հյուրընկալելու է 2026 թվականի ՖԻՖԱ աշխարհի առաջնության եզրափակիչը։ Բացի այդ, մարզադաշտը կհյուրընկալի խմբային փուլի հինգ հանդիպում, մեկ հանդիպում 1/16 եզրափակչից և մեկ հանդիպում 1/8 եզրափակչից։ Ուսանողական ֆուտբոլ 2010 թվականի հոկտեմբերի 16-ին «Ռատգերս Սքարլետ Նայթսը» հյուրընկալել է «Արմի Բլեք Նայթսին» նոր մարզադաշտում անցկացված ուսանողական ֆուտբոլի առաջին խաղում, որտեղ «Սքարլետ Նայթսը» լրացուցիչ ժամանակում 23–20 հաշվով հաղթել է «Բլեք Նայթսին»։ Խաղի երկրորդ խաղակեսում Ռատգերսի խաղացող Էրիկ ԼըԳրանդը հատուկ թիմերի խաղարկության ժամանակ Ռատգերսի սկզբնահարվածը պաշտպանելու համար վնասվածք է ստացել և կաթվածահար է եղել պարանոցից ներքև։ Սիրակյուսի համալսարանը որոշ տնային խաղեր անցկացրել է «MetLife» մարզադաշտում՝ Carrier Dome-ի փոխարեն։ Այս խաղերից առաջինը, որը կրել է «New York's College Classic» բրենդային անվանումը, խաղացվել է 2012 թվականին հյուրընկալվող ՈւՍՀ Տրոյանսի դեմ, որը հաղթել է 42–29 հաշվով։ 2013 թվականին թիմը մարզադաշտում բացել է իր մրցաշրջանը սկզբունքային մրցակից «Փեն Սթեյթի» դեմ խաղով՝ պարտվելով 23–17 հաշվով: 2014 թվականին թիմը «MetLife-ը» մարզադաշտում հյուրընկալել է Նոտր Դամ Ֆայթինգ Այրիշին՝ պարտվելով 31–15 հաշվով։ Պատասխան հանդիպումը կայացել է 2016 թվականին, որտեղ թիմը կրկին պարտվել է «Ֆայթինգ Այրիշին»՝ 50–33 հաշվով։ 2019 թվականի նոյեմբերի 16-ին «MetLife» մարզադաշտը հյուրընկալել է 61-րդ Cortaca Jug մրցակցային խաղը NCAA Division III-ի «Քորթլենդ Ռեդ Դրագոնսի» և «Իթակա Բոմբերսի» միջև։ 45,161 հանդիսականների ներկայությամբ այն ռեկորդ է սահմանել որպես Division III-ի պատմության մեջ ամենաշատ հանդիսական ունեցող ֆուտբոլային խաղ։ Խաղը որպես ուսանողական ֆուտբոլի 150-ամյակի հոբելյանական միջոցառումների մաս անցկացվել է «MetLife» մարզադաշտում: 2021 թվականի դեկտեմբերի 11-ին «MetLife» մարզադաշտը հյուրընկալել է 122-րդ Արմի–Նեյվի հանդիպումը։ Սա առաջին դեպքն է եղել, երբ այս պատմական հանդիպումն անցկացվել է «MetLife-ում», և հինգերորդ անգամը՝ Իսթ Ռատերֆորդում։ Նախորդ հանդիպումներն անցկացվել են «Ջայնթս մարզադաշտում» 1989, 1993, 1997 և 2002 թվականներին։ «Նեյվին» հաղթել է «Արմիին» 17–13 հաշվով։ Տափօղակով հոկեյ բաց երկնքի տակ 2023 թվականի հունիսի 3-ին Հոկեյի ազգային լիգան (NHL) հայտարարել է, որ «MetLife» մարզադաշտը հյուրընկալելու է երկու հանդիպում բաց երկնքի տակ՝ որպես 2024 NHL Stadium Series-ի մաս։ 2024 թվականի փետրվարի 17-ին Նյու Ջերսի Դևիլսը հյուրընկալել է Ֆիլադելֆիա Ֆլայերսին։ «Դևիլսի» ավագ Նիկո Հիշիրը խաղի առաջին մրցափուլի 32-րդ վայրկյանին մեն-մենակ մենամարտից հետո խփել է «MetLife» մարզադաշտի պատմության մեջ NHL-ի առաջին գոլը։ Նա այդ երեկո դարձել է երկու գոլի հեղինակ, ինչի շնորհիվ «Դևիլսը» 70,328 երկրպագուների ներկայությամբ 6–3 հաշվով հաղթանակ է տարել «Ֆլայերսի» նկատմամբ: Հաջորդ օրը Նյու Յորք Ռեյնջերսը 79,690 հանդիսականի ներկայությամբ լրացուցիչ ժամանակում 6–5 հաշվով հաղթել է Նյու Յորք Այլենդերսին (ինչը դարձել է NHL-ի պատմության մեջ երրորդ ամենամծ հաճախելիությունը)՝ հետ բերելով 3–5 հաշվով պարտության ընթացքը։ «Ռեյնջերսի» հարձակվող Արտեմի Պանարինին է շնորհվել հաղթական գոլը լրացուցիչ ժամանակի 10-րդ վայրկյանին, երբ «Այլենդերսի» պաշտպան Նոա Դոբսոնի պատճառով դարպասը դուրս էր եկել իր հիմքից։ Տեսակրկնության դիտումից հետո հաստատվել է, որ տափօղակը կհատեր դարպասային գիծը, եթե դարպասը մնար իր տեղում։ Սա առաջին դեպքն է եղել, երբ «MetLife» մարզադաշտը հյուրընկալել է NHL-ի հոկեյ, առաջին անգամը, երբ Նյու Ջերսի նահանգում անցկացվել է NHL-ի հանդիպում բաց երկնքի տակ, և չորրորդ ու հինգերորդ անգամը, երբ բացօթյա NHL հոկեյ է խաղացվել Նյու Յորքի/Նյու Ջերսիի տարածաշրջանում։ Յանկի մարզադաշտը նախկինում հյուրընկալել է երկու հանդիպում 2014 NHL Stadium Series-ի շրջանակում, որտեղ «Նյու Յորք Ռեյնջերսը» հաղթել է երկու խաղերում էլ՝ 7-3 հաշվով առավելության հասնելով «Նյու Ջերսի Դևիլսի» և 2–1 հաշվով՝ «Նյու Յորք Այլենդերսի» նկատմամբ։ Սիթի ֆիլդը նույնպես նախկինում հյուրընկալել է 2018 NHL Winter Classic-ը, որտեղ «Ռեյնջերսը» լրացուցիչ ժամանակում 3–2 հաշվով հաղթել է Բաֆալո Սեյբրզին։ Այլ իրադարձություններ 2012 թվականի օգոստոսի 1-ին մարզադաշտում անցկացվել է 12-րդ Սիյում Հաշասը՝ Թալմուդի ընթերցանության ավարտի տոնակատարությունը, որն իրականացվում է 7 1⁄2 տարվա «Դաֆ Յոմի» ուսումնական ծրագրի միջոցով։ Շնորհիվ դաշտում տեղադրված լրացուցիվ նստատեղերի և տոմսերի ամբողջական վաճառքի՝ մարզադաշտում հավաքվել է 93,000 հանդիսական, ինչը ռեկորդային է եղել մարզադաշտի պատմության մեջ։ Սիյումը ԱՄՆ ներքին անվտանգության նախարարության կողմից որակվել է որպես անվտանգության երկրորդ մակարդակի իրադարձություն, ինչը նախագահական այցերից հետո ամենախիստ մակարդակն է։ 2020 թվականի հունվարի 1-ին մարզադաշտում հյուրընկալվել է 13-րդ Սիյում Հաշասը։ 2027 թվականի հունիսի 6-ին այստեղ կկայանա 14-րդ Սիյում Հաշասը։ Մարզադաշտում անցկացվում է նաև ամենամյա Summer Jam փառատոնը, որը հովանավորվում է WQHT FM («Hot 97») ռադիոկայանի կողմից։ 2012 թվականից ի վեր մարզադաշտը հանդիսանում է Նյու Յորքի մետրոպոլիտենային տարածքում երկօրյա էլեկտրոնային երաժշտության Electric Daisy Carnival փառատոնի անցկացման հիմնական վայրը՝ հյուրընկալելով այնպիսի էլեկտրոնային արտիստների, ինչպիսիք են Արմին վան Բյուրենը, Hardwell-ը, Փորտեր Ռոբինսոնը և Tiësto-ն։ 2012 թվականից սկսած մարզադաշտում անցկացվում է նաև Monster Jam շոուն։ 2014 թվականին մարզադաշտում անցկացվել են Եհովայի վկաների «Շարունակեք փնտրել նախ Աստծո Թագավորությունը» միջազգային համաժողովներից երկուսը։ 2017 թվականի հուլիսի 14-ին և 15-ին մարզադաշտն առաջին անգամ հյուրընկալել է Հնդկական կինոակադեմիայի միջազգային 18-րդ մրցանակաբաշխությունը, որը հայտնի է որպես Բոլիվուդի «Օսկար»։ 2018 թվականի հունվարի 16-ին մարզադաշտում կայացել է Նյու Ջերսիի նորընտիր նահանգապետ Ֆիլ Մերֆիի պաշտոնամուտի պահպանողական պարահանդեսը։ NFL հանդիսականների քանակ 2023 թվականին Նյու Յորք Ջայնթս-ը և Նյու Յորք Ջեթս-ը եղել են NFL-ի այն թիմերի թվում, որոնք ունեցել են տնային խաղերի ամենաբարձր միջին հանդիսականների քանակը: Միայն Դալաս Քոուբոյս-ն է ունեցել տնային խաղերի ավելի բարձր միջին հանդիսականների քանակ՝ 93,594 հանդիսական 8 տնային խաղերում, թեև «Քոուբոյս»-ի տնային խաղերի միջին հաճախելիությունը կազմել է 80,000՝ առանց երկրպագուների համար նախատեսված հատուկ հարթակների էկրաններով խաղին հետևող մարդկանց: Աղյուսակում ներկայացված է «Ջայնթս»-ի և «Ջեթս»-ի տնային խաղերի միջին հաճախելիությունը «MetLife» մարզադաշտում: Ծանոթագրություններ Արտաքին հղումներ «MetLife» մարզադաշտը StadiumDB.com կայքում Նոր Մեդոուլենդս մարզադաշտի նախագծի շրջանակային փաստաթուղթ Overgaard Ltd. / Ֆասադի դիզայն և մատակարարում Մեդիա նյութեր Նյու Յորք Ջեթսի և Նյու Յորք Ջայնթսի կողմից: Նոր Ջեթս մարզադաշտի տուր Վուդի Ջոնսոնի հետ Նոր մարզադաշտի վիրտուալ տուր և տեսահոլովակ Նոր Ջեթս մարզադաշտի տուր, հունվար 2010 Նյու Ջերսի/Նյու Յորք 2014-ի Սուպերբոուլ XLVIII-ի հայտի ներկայացում Մարզադաշտի վերափոխման թայմլեփս տեսանյութ Մարզադաշտի անվանման իրավունքներ «MetLife» մարզադաշտի մամուլի ասուլիս «MetLife» մարզադաշտի տոնակատարությունը Բրայանթ պարկում